SET ปิดร่วง 7 จุด วิตก “โควิด” ระบาดหนักกดดันเศรษฐกิจ
SET ปิดร่วง 7.26 จุด ปรับตัวลงเช่นเดียวกับตลาดภูมิภาคเอเชีย จากความกังวลโควิดระบาดหนักหวั่นถูกปรับลดประมาณการเศรษฐกิจลง และการฉีดวัคซีนป้องกันโควิด-19 ที่อยู่ในระดับต่ำ ทำให้อาจต้องใช้มาตรการเข้มงวดต่อเนื่อง
23 ก.ค. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) หรือ UOBKHST กล่าวว่า ตลาดหุ้นไทยวันนี้ปรับตัวลงในทิศทางเดียวกับตลาดหุ้นในภูมิภาคเอเชียที่ส่นใหญ่จะปรับตัวลง สวนทางตลาดหุ้นในยุโรปที่เทรดบ่ายนี้ส่วนใหญ่จะบวกได้ดีราว 0.6-0.7% ภาพรวมขณะนี้มองไปที่ผลประกอบการของบริษัทจดทะเบียนในไตรมาส 2/64 และของครึ่งปีหลัง 2564 ซึ่งทางฝั่งสหรัฐฯ และยุโรป คาดว่าจะออกมาดี และดีต่อเนื่อง เนื่องจากสถานการณ์การแพร่ระบาดโควิดอยู่ในทิศทางที่ดูดีกว่าตลาดเอเชียมาก ทำให้เห็นตลาดเอเชียปรับตัวลง จากความกังวลการปรับลดประมาณการเศรษฐกิจลงอันเป็นผลจากโควิดระบาดหนัก และการฉีดวัคซีนในเอเชียยังอยู่ในระดับที่ต่ำอยู่ ทำให้อาจจะต้องใช้มาตรการเข้มงวดต่อเนื่อง ซึ่งจะไปกดดันเศรษฐกิจ
นอกจากนี้ นักลงทุนบางส่วนอาจปรับพอร์ตเพื่อเตรียมความพร้อมก่อนที่สหรัฐฯจะปรับลด QE ซึ่งคาดว่าจะเร็วสุดสหรัฐฯน่าจะปรับลด QE ในเดือนธ.ค.นี้ นักลงทุนจึงปรับพอร์ตเตรียมไว้ล่วงหน้า และเศรษฐกิจในเอเชียด้อยกว่าฝั่งสหรัฐฯ และยุโรป ทำให้เม็ดเงินลงทุนอาจจะไหลออกจากเอเชียไปด้วยส่วนหนึ่ง
ส่วนแนวโน้มการลงทุนในสัปดาห์หน้า นายกิจพณ กล่าวว่า ตลาดฯคงจะแกว่งตัว ถึงแกว่งตัวลง โดยให้ติดตามการทยอยประกาศผลประกอบการของบริษัทจดทะเบียน ซึ่งสัปดาห์หน้าจะมี PTTEP, SCC ประกาศงบฯออกมา และคาดว่าจะออกมาใช้ได้ แต่ในช่วงครึ่งปีหลัง 2564 น่าจะดีน้อยลง โดยมองกลุ่มพลังงาน และกลุ่มปิโตรเคมี ผลประกอบการในช่วงครึ่งปีหลังน่าจะด้อยกว่าครึ่งปีแรก และติดตามสถานการณ์การแพร่ระบาดไวรัสโควิด-19 ต่อไป ส่วนนอกประเทศให้ติดตามการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ที่จะมีขึ้นในวันพุธที่ 28 ก.ค.นี้ พร้อมให้แนวรับ 1,535-1,510 จุด ส่วนแนวต้าน 1,563 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
STECH มูลค่าการซื้อขาย 2,495.78 ล้านบาท ปิดที่ 3.28 บาท เพิ่มขึ้น 0.50 บาท
KBANK มูลค่าการซื้อขาย 1,963.67 ล้านบาท ปิดที่ 105.50 บาท ลดลง 1.50 บาท
PTT มูลค่าการซื้อขาย 1,492.19 ล้านบาท ปิดที่ 35.75 บาท ลดลง 0.50 บาท
BANPU มูลค่าการซื้อขาย 1,467.63 ล้านบาท ปิดที่ 13.40 บาท ลดลง 0.20 บาท
PSL มูลค่าการซื้อขาย 1,190.04 ล้านบาท ปิดที่ 21.00 บาท เพิ่มขึ้น 1.40 บาท